BOSNA I HERCEGOVINA
FEDERACIJA BOSNE I HERCEGOVINE
POSAVSKI KANTON
KANTONALNI SUD U ODŽAKU         
Broj: 25 0 K 061296 26 Kž 
Odžak, 09.06.2026. godine

U IME FEDERACIJE BOSNE I HERCEGOVINE 

 	 Kantonalni sud u Odžaku, u vijeću sastavljenom od suca Dž.P kao predsjednika vijeća, te sudaca J.R i V.M, kao članova vijeća, uz sudjelovanje zapisničara J.B, u kaznenom predmetu protiv optuženog M.S. iz O kojeg zastupa branitelj Ch.O, odvjetnik iz O, zbog kaznenog djela Nasilje u obitelji iz čl. 222. st. 4. u vezi sa st. 1. Kaznenog zakona Federacije BiH[footnoteRef:1] (u daljnjem tekstu: KZ FBiH), odlučujući o žalbi Kantonalnog tužiteljstva Posavskog kantona Orašje, izjavljenoj protiv presude Općinskog suda u Orašju broj 25 0 K 061296 25 K od 23.02.2026. godine, u sjednici vijeća održanoj dana 09.06.2026. godine, donio je slijedeću:  [1:  Službene novine Federacije BiH“ broj 36/03, 37/03, 21/04,69/04, 18/05, 42/10, 42/11, 54/14, 76/14, 46/16, 75/17, 1/23 i 58/25] 


P R E S U D U 

             Žalba Kantonalnog tužiteljstva Posavskog kantona se odbija kao neutemeljena, te se presuda Općinskog suda u Orašju broj 25 0 K 061296 25 K od 23.02.20226. godine potvrđuje.	 
                                             O b r a z l o ž e nj e

             Pobijanom presudom prvostupanjskog suda optuženi je temeljem odredbe čl. 299. toč. c) Zakona o kaznenom postupku Federacije BiH[footnoteRef:2] (dalje: ZKP FBiH), oslobođen od optužbe da bi počinio kazneno djelo nasilja u obitelji iz čl. 222. st. 4. u vezi sa st. 1. KZ FBiH, te je odlučeno da troškovi kaznenog postupka padaju na teret proračunskih sredstava suda. [2:  Službene novine FBiH“ broj 35/03, 37/03, 56/03, 78/04, 25/05, 55/06, 27/07, 53/07, 9/09, 12/10, 8/13, 59/14 i 74/20.] 


            Protiv navedene presude žalbu je izjavilo Kantonalno tužiteljstvo Posavskog kantona (u daljnjem tekstu: tužiteljstvo) zbog pogrešno utvrđenog činjeničnog stanja sa prijedlogom da da se pobijana presuda ukine i predmet vrati prvostupanjskom sudu na ponovno suđenje.

	U odgovoru na žalbu branitelja optuženog osporavaju se žalbeni navodi, te se predlaže da se žalba tužiteljstva odbije kao netemeljena i pobijana presuda potvrdi.

Nakon što je ispitao pobijanu presudu u granicama žalbenih razloga, te po službenoj dužnosti da li je na štetu optuženog povrijeđen Kazneni zakon, u smislu članka 321. ZKP-a FBiH, ovaj sud je odlučio kao u izreci presude iz slijedećih razloga:          

Žalba tužiteljstva nije utemeljena.

	Iz podataka spisa proistječe da je optužnicom tužiteljstva od 26.03.2025. godine optuženom na teret stavljeno da je u dužem vremenskom periodu u Odžaku u obiteljskoj kući u kojoj živi zajedno sa svojom vanbračnom suprugom M.B. nasiljem ugrožavao njen mir i tjelesnu cjelovitost tako što je u alkoholiziranom stanju u više navrata M.B. fizički napadao, pa je tako tijekom petog mjeseca 2020. godine dok je sa M.B. bio u kući napao ju bez ikakvog razloga dok je ona ležala na kauču tako što ju je u pijanom stanju počeo tući rukama po cijelom tijelu, što je trajalo oko pola sata, a prestalo nakon što se M.B. srušila sa kreveta u nesvijesti i uslijed ovih radnji zadobila oteknuća glave i usta i modrice po cijelom tijelu, a on nakon toga od M.B. tražio da događaj ne prijavljuje, da bi nakon par dana ponovno istukao M.B. zato što je ona pregledala poruke koje je razmjenjivao sa nekom djevojkom, tukući je rukama po tijelu i vukući po stanu prijeteći da će je staviti u prtljažnik i baciti s mosta u rijeku govoreći joj da ovakve radnje ne smije nikome prijaviti jer će učiniti zlo njenoj kćeri iz prvog braka tako što će naći neke ljude koji će joj ozbiljno nauditi s tim što će M.B. biti prisiljena da to sve gleda, te i nakon toga, dok je M.B. bila trudna , tijekom 2021.godine nakon što ga je pitala je li bio kod Slavuljice, što je jedan ugostiteljski objekt u kojem je radila neka konobarica sa kojom je imao izvjesne poslovne odnose, M.B. udario aluminijskom zdjelom po glavi, nakon čega je M.B. pobjegla iz kuće, a on se uputio za njom, a M.B. uspjela da se sakrije u neki plastenik, gdje je provela cijelu noć u strahu od njega koji je u više navrata autom prolazio pored tog mjesta tražeći ju, a dana 08.06.2024. godine u Odžaku nakon što je u povratku sa puta kući M.B. porukom javio da je popio par pića, M.B. u strahu da se ne ponove ovakve stvari, kuću napustila i autom otišla kući svojeg oca da prespava, a on došao do te kuće, lupao na vrata, a nakon što mu je M.B. iz kuće poslala poruku da je zvala policiju, otišao s tog mjesta, a prije toga iz jedne torbe koju je tu našao izvadio ključeve od auta M.B.ne kćeri , te ključeve polomio, a na vozilu „Citroen“ koji mu je služio za obavljanje trgovinskih poslova koje je obavljao zajedno sa M.B.   izbušio dvije gume, a da su sve ove traumatizirajuće okolnosti koje su trajale duže vrijeme kod M.B. dovele do teškog narušavanja zdravlja, sve svjestan da radnjama koje poduzima nasiljem ugrožava mir, zdravlje i tjelesnu cjelovitost člana svoje obitelji.

	Pred prvostupanjskim sudom tijekom dokaznog postupka tužiteljstvo je izvelo dokaze ispitivanjem svjedoka V.B. i M.K., kao i vještaka neuropsihijatra dr. D.B., te su sudu prezentirani pismeni dokazi pobliže pobrojani u obrazloženju pobijane odluke (stranica 6 presude). Oštećena M.B. kao izvanbračna supruga optuženog je u smislu odredbe čl. 97. ZKP FBiH odbila svjedočiti, a obrana optuženog u dokaznom postupku nije izvodila dokaze.
 
	             Temeljem tako izvedenih dokaza prvostupanjski sud je zaključio da tužiteljstvo nije sa potpunom sigurnošću i van razumne sumnje dokazalo da je optuženi na način opisan u predmetnoj optužnici počinio terećeno kazneno djelo, te je uz primjenu načela in dubio pro reo  istoga oslobodio od optužbe kako je to uvodno elaborirano.

		U žalbi tužiteljstva navodi se da je pobijana odluka zasnovana na pogrešno utvrđenom činjeničnom stanju jer da je u postupku utvrđeno da je optuženi u inkriminirano vrijeme (u žalbi se pogrešno navodi 07.06.2024. godine) oko 3,00 sata noću došao do kuće u kojoj živi M.K. znajući da se u toj kući nalazi oštećena, pa da je lupao na vrata kuće vičući ime M.K. kako bi otvorila vrata, te da je oštećena čula galamu i buku uslijed čega se uplašila tako da je M.K. rekla da ne otvara vrata. S tim u svezi navodi se da optuženi uopće ne bi došao na to mjesto ni u to vrijeme da nije znao da se tamo nalazi njegova supruga, pa da je sud imao razloga da ove radnje smatra narušavanjem mira, pa i duševnog zdravlja svoje supruge. Također se ukazuje da iz Zapisnika o saslušanju svjedoka M.K. proistječe da je oštećena istoj kazala da se njen suprug napio i da se ona boji da bi je mogao fizički napasti zbog čega je zamolila svjedokinju da prespava kod nje, te da ta situacija govori o tome da su narušeni odnosi između supružnika do mjere u kojoj je od strane jednog zaista ugrožen i mir, kao i da je ova svjedokinja potvrdila da je imala saznanja kako je optuženi u više navrata maltretirao oštećenu, tukao ju i to činio u vrijeme dok je ova bila trudna. Zbog navedenog tužiteljstvo smatra da izvedeni dokazi daju osnova za zaključak da je optuženi 08.06.2024. godine ugrozio mir člana svoje obitelji.

		Ovi navodi tužiteljstva nisu utemeljeni.

		Naime, iz sadržaja obrazloženja pobijane odluke proistječe da je prvostupanjski sud dajući ocjenu izvedenih dokaza, a u odnosu na dio opisa terećenih radnji od 08.06.2024. godine (što se žalbom i osporava) zaključio da se tim radnjama nisu ostvarila bitna obilježja predmetnog kaznenog djela jer da iz istih ne proizlazi da je optuženi nasiljem ugrozio mir, zdravlje i tjelesnu cjelovitost izvanbračne supruge M.B. na način kako je to opisano u optužnom aktu. Razloge za to sud prvog stupnja vidi u tome da optuženi jest došao na vrata M.K., da je dozivao M.K., ne oštećenu, te da se je obzirom da ista nije otvorila vrata, udaljio od kuće i otišao, a da iz tako utvrđenog činjeničnog stanja ne proizlazi da je optuženi poduzeo bilo kakvu radnju nasilja, drskog i bezobzirnog ponašanja prema oštećenoj, a da posebno ne proizlazi da su navedenim radnjama nastupile zabranjene posljedice u vidu ugrožavanja mira ili duševnog zdravlja oštećene obzirom da ista koristeći blagodat nesvjedočenja to nije potvrdila.

		Žalbeno vijeće ovoga suda, a suprotno žalbenim navodima tužiteljstva, smatra da su naprijed izneseni stavovi pravilni.

		U konkretnom slučaju sporni dio odluke odnosi se na događaj od 08.06.2024. godine u kojem se optuženi teretio da je toga dana nakon što je u povratku sa puta kući M.B. porukom javio da je popio par pića, M.B. u strahu da se ne ponove ovakve stvari, kuću napustila i autom otišla kući svojeg oca da prespava, a on došao do te kuće, lupao na vrata, a nakon što mu je M.B. iz kuće poslala poruku da je zvala policiju, otišao s tog mjesta. U vezi sa navedenim, prvostupanjski sud je utvrdio da nisu dokazane činjenične tvrdnje da je optuženi toga dana u povratku kući oštećenoj porukom javio da je popio par pića, te da mu je oštećena kada je lupao na vrata očeve kuće poslala poruku da je zvala policiju, obzirom da saslušani svjedoci nisu iskazivali o ovim radnjama, a da je oštećena odbila svjedočiti. Ovako iznesene zaključke prvostupanjskog suda u ovom dijelu tužiteljstvo i ne osporava. Dokazano je međutim, da je optuženi kritične prilike došao na vrata M.K., da je dozivao M.K., te da se, obzirom da ista nije otvorila vrata, udaljio od kuće i otišao.

		Suglasno stavu prvostupanjskog suda i ovaj sud je mišljenja da se naprijed opisanim radnjama ne ostvaruju obilježja terećenog kaznenog djela nasilja u obitelji. Lupanje na vrata i dozivanje M.K., a ne oštećene, te udaljavanje sa mjesta događaja nakon što mu vrata nisu otvorena i za ovaj sud ne predstavlja radnje nasilja, drskog ili bezobzirnog ponašanja prema oštećenoj. Također, nije dokazano da su upravo tim radnjama nastupile zabranjene posljedice na strani oštećene u vidu ugrožavanja mira ili duševnog zdravlja, jer to ona nije potvrdila svojim svjedočenjem.

		Ovako opisne radnje implicirale bi da se radi o obliku psihičkog nasilja. Međutim, psihičko nasilje je po definiciji svaki oblik napada na psihički integritet žrtve koji je doveo do njene uznemirenosti ili povrede duševnog mira, odnosno to je skup ponašanja čiji je cilj kontrola nad članom obitelji uporabom sile, zastrašivanja, manipuliranja kao oblika zlostavljanja koje uključuje vrijeđanje, ponižavanje, omalovažavanje. Ovaj oblik netjelesnog nasilja dakle podrazumijeva ugrožavanje psihičke opstojnosti člana obitelji primjenom postupaka za koje zna da kod žrtve mogu izazvati nelagodu, strah ili duševnu nestabilnost. Upravo izazivanje straha i ugrožavanje duševnog mira je element bića kaznenog djela nasilja u obitelji i stoga mora biti obuhvaćeno krivnjom počinitelja. U konkretnom slučaju evidentno je da radnje koje je poduzeo nemaju potreban stupanj agresivnosti da bi kod žrtve izazvale posljedice u vidu ugroženosti, što je biće ovog kaznenog djela, niti je dokazano da je narušavanje mira kod oštećene bilo obuhvaćeno umišljajem optuženog. 

		U žalbi tužiteljstva se potencira stav da je oštećena čula galamu i buku u 03,00 sata noću, uslijed čega se uplašila tako da je M.K. rekla da ne otvara vrata, da optuženi uopće ne bi došao na to mjesto ni u to vrijeme da nije znao da se tamo nalazi njegova supruga, te  da je oštećena u strahu napustila kuću i otišla da prespava kod oca, pa da je sud imao razloga da ove radnje smatra narušavanjem mira, pa i duševnog zdravlja svoje supruge. 

		Na ovo valja odgovoriti da izvedeni dokazi ne upućuju na zaključak da se oštećena uplašila kada je čula lupanje i da je iz straha rekla M.K da ne otvara vrata. To u svom iskazu nije navela niti svjedokinja M.K budući da je izjavila samo da je oštećena čula lupu i galamu i da joj je rekla da ne otvara vrata, a da je to rekla iz straha, zbog korištenja blagodati nesvjedočenja, nije potvrdila niti sama oštećena. Također, na drugačije zaključke nema utjecaja tvrdnja tužiteljstva da je optuženi znao da se u toj kući nalazi oštećena, jer da inače ne bi niti došao. Ova okolnost naime je točna i jasno je da je optuženi došao do kuće upravo zbog oštećene, međutim, to opet ništa ne govori o tome da je optuženi na to mjesto došao u namjeri da kod oštećene lupanjem na vrata i dozivanjem, ne nje, nego M.K. izazove strah odnosno da joj ugrozi mir i duševno zdravlje. Tome u prilog svakako govori činjenica da je optuženi nakon što mu vrata nisu otvorena napustio lice mjesta. Također, okolnost da je oštećena eventualno zbog straha otišla prespavati u kuću svoga oca, a što ni sama nije potvrdila jer je odbila svjedočiti, a kod zaključka da radnje za koje se tereti optuženi ne predstavljaju radnje nasilja uperene prema oštećenoj, ne utječe na pravilnost osporene odluke.
 
		Na koncu žalitelju treba ukazati i da se kazneno djelo kao događaj iz prošlosti koje je predmet optužbe mora promatrati onako kako je opisano u optužnom aktu, a ne polazeći od utvrđenih odlučnih činjenica o tome kako se događaj odigrao u stvarnosti. Stoga se presuda i ne može temeljiti na činjenicama koje su različite od činjenica sadržanim u optužnom aktu. U konkretnom slučaju u optužnici nisu niti navedene činjenice na koje se sada u žalbi poziva tužiteljstvo, a koje se odnose na to da je optuženi pred kuću oca oštećene došao u 03,00 sata noću, da je lupajući na vrata dozivao M.K., da je oštećena čula buku i galamu i da se zbog toga uplašila, te da je zbog toga maćehi rekla da ne otvara vrata. Ukoliko bi se presuda temeljila na ovim činjenicama koje nisu niti opisane u optužnom aktu radilo bi se o narušavanju objektivnog identiteta optužbe i presude, odnosno o prekoračenju optužbe. Posljedično ovome treba ukazati da se u žalbi tužiteljstva i ne navodi koju to odlučnu činjenicu a koja je obuhvaćena dispozitivom optužnice je sud prvog stupnja pogrešno utvrdio, pa se žalba i sa ovog aspekta ukazuje neutemeljenom.

          Slijedom izloženog, kako navodi žalbi nisu dovele u sumnju pravilnost odluke suda prvog stupnja, to je primjenom čl. 328. ZKP-a FBiH, istu valjalo odbiti, te pobijanu presudu potvrditi.

        Zapisničar                                                                              Predsjednik vijeća
       	       J.B      		       sudac
         			                      	                                            Dž.P                           					  
4

